text: ДЕЛЕГИРАН РЕГЛАМЕНТ (ЕС) № 887/2013 НА КОМИСИЯТА
  от 11 юли 2013 година
  за замяна на приложения II и III към Регламент (ЕС) № 211/2011 на Европейския парламент и на Съвета относно гражданската инициатива
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 211/2011 на Европейския парламент и на Съвета от 16 февруари 2011 г. относно гражданската инициатива (1), и по-специално член 16 от него,
  като има предвид, че:
  (1)
  Член 4, параграф 1 от Регламент (ЕС) № 211/2011 предвижда, че от организаторите на дадена предложена гражданска инициатива се изисква да регистрират инициативата в Комисията, като предоставят информацията, посочена в приложение II.
  (2)
  Необходимо е информацията в приложение II да бъде изменена, за да се улесни проверката от страна на Комисията за това дали са изпълнени критериите за регистрация, посочени в член 4, параграф 2, буква а), да се осигури подходящото административно обработване на заявленията за регистрация и да се улесни комуникацията между организаторите и Комисията в целия ход на процедурата за гражданска инициатива.
  (3)
  Шест държави членки поискаха изменения в данните, изисквани във формулярите, съдържащи се в приложение III към Регламент (ЕС) № 211/2011.
  (4)
  Комисията е упълномощена да изменя приложения II и III към регламента в съответствие с член 290 от ДФЕС. Що се отнася до приложение III, Комисията следва да вземе предвид информацията, изпратена ѝ от държавите членки.
  (5)
  Няколко организатори на регистрирани в Комисията инициативи понастоящем събират изявления за подкрепа съгласно член 5 от Регламент (ЕС) № 211/2011; необходимо е да им се даде възможност в еднаква степен да използват както формулярите, посочени в приложение II към настоящия регламент, така и техните предишни версии,
  ПРИЕ НАСТОЯЩИЯ РЕГЛАМЕНТ:
  Член 1
  Регламент (ЕС) № 211/2011 се изменя, както следва:
  а)
  приложение II се заменя с текста, съдържащ се в приложение I към настоящия регламент;
  б)
  приложение III се заменя с текста, съдържащ се в приложение II към настоящия регламент.
  Член 2
  Настоящият регламент влиза в сила на двадесетия ден след публикуването му в Официален вестник на Европейския съюз.
  Формулярите, отговарящи на приложение III към Регламент (ЕС) № 211/2011 във версията в сила преди влизането в сила на настоящия регламент, могат да продължат да се използват са събирането на изявления за подкрепа от поддръжници по предложени граждански инициативи, които са били регистрирани в съответствие с член 4 от Регламент (ЕС) № 211/2011 преди датата на влизане в сила на настоящия регламент.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 11 юли 2013 година.